b'\n_START_ARTICLE_\nNoitavainot\n_START_PARAGRAPH_\nNoitavainot olivat Euroopassa my\xc3\xb6h\xc3\xa4iskeskiajalla alkanut, mutta uuden ajan alussa voimistunut liikehdint\xc3\xa4 noidiksi ep\xc3\xa4iltyjen ihmisten tuomitsemiseksi. Noituudella vahingoittaminen on yksi ihmiskunnan vanhimpia rikollisena pidettyj\xc3\xa4 toimia, ja se oli mainittu lakikirjoissa jo ainakin Hammurabin laista alkaen noin vuonna 1760 eaa. Suuret eurooppalaiset noitavainot syntyiv\xc3\xa4t kuitenkin vasta sen j\xc3\xa4lkeen, kun 1400-luvulla kehitettiin uudenlainen noitateoria, jossa noidat liittoutuivat Paholaisen kanssa. Suurten noitavainojen alku liittyy suuriin yhteiskunnallisiin muutoksiin, jotka koskettivat niin yhteis\xc3\xb6j\xc3\xa4 kuin yksil\xc3\xb6it\xc3\xa4kin. Noitavainojen syist\xc3\xa4 vallitsee tutkijoiden keskuudessa erimielisyytt\xc3\xa4, ja ilmi\xc3\xb6t\xc3\xa4 on pyritty selitt\xc3\xa4m\xc3\xa4\xc3\xa4n niin taloudellisilla, poliittisilla, psykologisilla kuin uskonnollisillakin motiiveilla.\n_START_SECTION_\nNoitavainojen maantiede\n_START_PARAGRAPH_\nNoitavainot syttyiv\xc3\xa4t ja sammuivat Euroopassa l\xc3\xa4hes kolmen vuosisadan ajan. Vainojen laajuus vaihteli dramaattisesti maittain: Saksassa vainoissa kuoli arviolta 26\xc2\xa0000 ihmist\xc3\xa4 kun taas Irlannissa vain nelj\xc3\xa4. Noitavainot levisiv\xc3\xa4t koko L\xc3\xa4nsi- ja Keski-Eurooppaan sek\xc3\xa4 Baltian ja Pohjoismaihin. My\xc3\xb6s Ven\xc3\xa4j\xc3\xa4ll\xc3\xa4 k\xc3\xa4ytiin oikeutta noitia vastaan. Noitaoikeudenk\xc3\xa4yntej\xc3\xa4 voidaankin pit\xc3\xa4\xc3\xa4 yhten\xc3\xa4 tuon ajan eurooppalaisen kulttuurin keskeisen\xc3\xa4 piirteen\xc3\xa4. Laajimmat vainot pidettiin L\xc3\xa4nsi- ja Keski-Euroopassa, erityisesti Saksassa, Sveitsiss\xc3\xa4 ja Ranskassa. Tunnetuimpia noitaoikeudenk\xc3\xa4yntej\xc3\xa4 on kuitenkin pohjoisamerikkalaisen Salemin kaupungin oikeudenk\xc3\xa4ynti, l\xc3\xa4hinn\xc3\xa4 siksi, ett\xc3\xa4 se on my\xc3\xb6hemmin her\xc3\xa4tt\xc3\xa4nyt laajaa kiinnostusta Yhdysvalloissa, ja sit\xc3\xa4 on tutkittu laajasti._NEWLINE_Vainojen maantieteellisen jakaantumiseen vaikuttivat erilaiset paikalliset tekij\xc3\xa4t. Mantereella k\xc3\xa4yt\xc3\xb6ss\xc3\xa4 ollut roomalainen laki oli kovempi kuin Englannin lains\xc3\xa4\xc3\xa4d\xc3\xa4nt\xc3\xb6. Englannissa ja Skandinaviassa my\xc3\xb6s syytettiin p\xc3\xa4\xc3\xa4osin vain vahingoittavasta noituudesta (maleficium) eik\xc3\xa4 diabolismista (kuten Skotlannissa tai Saksassa) tai parantavasta, "valkoisesta" magiasta kuten Ranskassa. Saksassa rajoittamaton kidutus tuotti enemm\xc3\xa4n tunnustuksia kuin Franche-Comt\xc3\xa9n alueella Ranskassa harjoitettu rajoitettu kidutus. Kidutuksella aikaansaadut tunnustukset johtivat Saksassa ja Tanskassa ketjureaktioon, miss\xc3\xa4 noituudesta syytetyt ilmiantoivat puolestaan uusia noitia.\n_START_SECTION_\nUhrit\n_START_PARAGRAPH_\nArviot noitavainojen uhrien lukum\xc3\xa4\xc3\xa4r\xc3\xa4st\xc3\xa4 ovat vaihdelleet paljon. Pian vainojen loputtua 1700-luvulla muun muassa Voltaire arvioi satoja tuhansia ihmisi\xc3\xa4 poltetun roviolla. Vuonna 1792 ilmestyneess\xc3\xa4 teoksessa laskettiin uhrien m\xc3\xa4\xc3\xa4r\xc3\xa4ksi 9\xc2\xa0442\xc2\xa0994. Nykyisten l\xc3\xa4hdekriittisten ja perusteltujen arvioiden mukaan uhreja on v\xc3\xa4hemm\xc3\xa4n kuin 250\xc2\xa0000; l\xc3\xa4hes varmaa on, ett\xc3\xa4 uhreja on viel\xc3\xa4kin v\xc3\xa4hemm\xc3\xa4n: 50\xc2\xa0000 tai jopa puolet t\xc3\xa4st\xc3\xa4. Uhreista arviolta 20\xe2\x80\x9325\xc2\xa0% oli miehi\xc3\xa4._NEWLINE_Suomessa on ollut 453 noitaoikeudenk\xc3\xa4ynti\xc3\xa4, joista noin puolet on p\xc3\xa4\xc3\xa4ttynyt vapauttavaan tuomioon. Kuolemantuomio annettiin vain sellaisesta noituudesta, jossa katsottiin noituuden aiheuttaneen jonkun kuoleman. Suomessa noituudesta tuomituista noin 70\xc2\xa0% oli miehi\xc3\xa4.\n_START_SECTION_\nNoitavainot ja feministinen teoria\n_START_PARAGRAPH_\nErityisesti feministisess\xc3\xa4 teoriassa noitavainot on usein kuvattu "sotana naisia vastaan", jonka toimeenpanijoina oli ensisijaisesti miehi\xc3\xa4 ja erityisesti valtaapit\xc3\xa4vi\xc3\xa4 miehi\xc3\xa4. Noitien leimaaminen ja murhaaminen oli kuitenkin todellisuudessa ruohonjuuritason toimintaa, johon osallistui niin miehi\xc3\xa4 kuin naisiakin. Suurin osa noitasyyt\xc3\xb6ksist\xc3\xa4 syntyi naistenv\xc3\xa4lisist\xc3\xa4 kiistoista ja miehet osallistuivat niihin vain sivuroolissa. Lis\xc3\xa4ksi noitavainot eiv\xc3\xa4t rajoittuneet pelk\xc3\xa4st\xc3\xa4\xc3\xa4n naisiin, vaan esimerkiksi Islannissa 90\xc2\xa0%, Virossa 60\xc2\xa0% ja vuosina 1520\xe2\x80\x931699 Suomessa ainakin 50\xc2\xa0% vainoissa tuomituista oli miehi\xc3\xa4. Feministit ovat syytt\xc3\xa4neet historioitsijoita siit\xc3\xa4, ett\xc3\xa4 he jatkavat t\xc3\xa4ten naistenmurhaa (gynocide), koska he esitt\xc3\xa4v\xc3\xa4t noitavainot muina kuin naisten vainoina.\n_START_SECTION_\nNoitavainot nykyaikana\n_START_PARAGRAPH_\nViel\xc3\xa4 nyky\xc3\xa4\xc3\xa4n joissakin vahvasti taikauskoisissa ja perinteisiin nojaavissa yhteis\xc3\xb6iss\xc3\xa4 harjoitetaan noitavainoja. Nykyajan vainot vaativat tuhansia ihmishenki\xc3\xa4 vuosittain. Etel\xc3\xa4-Afrikan pohjoisosassa jopa satojen noidiksi ep\xc3\xa4iltyjen ihmisten uskotaan saaneen surmansa noitavainoissa 1990-luvulla. Kamerunissa j\xc3\xa4rjestet\xc3\xa4\xc3\xa4n noitaoikeudenk\xc3\xa4yntej\xc3\xa4, joissa syytetty voi saada tuomion noitatohtorina esiintymisest\xc3\xa4. Lynkkausjoukot ovat polttaneet el\xc3\xa4v\xc3\xa4lt\xc3\xa4 tuhansia ihmisi\xc3\xa4 Tansaniassa, Keniassa ja Zimbabwessa 1990-luvulla. Noitavainot ovat jatkuneet my\xc3\xb6s vuosituhannen vaihteen j\xc3\xa4lkeen. L\xc3\xa4nsi-Keniassa v\xc3\xa4kijoukot polttivat 11 noidiksi ep\xc3\xa4ilty\xc3\xa4 miest\xc3\xa4 ja naista toukokuussa 2008. Nigeriassa noin 5\xc2\xa0000 lasta on hyl\xc3\xa4tty kymmeness\xc3\xa4 vuodessa vanhempien karkottaessa heid\xc3\xa4t noitina. Lapsia on syytetty avioeroista, sairauksista, onnettomuuksista tai ty\xc3\xb6n menetyksest\xc3\xa4. Afrikan noitavainojen syyt ovat usein my\xc3\xb6s poliittiset, sill\xc3\xa4 vaikutusvaltaiset noidat ja noitatohtorit ovat yleens\xc3\xa4 uudistusten jarruina. Pastorit saavat my\xc3\xb6s lis\xc3\xa4mainetta paljastaessaan uusia "noitia". Vuonna 2010 Haitilla tapettiin 45, joita syytettiin koleran levitt\xc3\xa4misest\xc3\xa4 voodoon avulla.'